ליגת הצדק

סיפור המקור

סיפור המקור של הקבוצה, כפי שהוצג בחוברת Justice League of America #9 משנת 1962, תיאר פלישה של לוחמים חייזרים שנלחמו ביניהם על כיבוש כדור הארץ. כל לוחם חייזרי היה בעל כוחות שונים ונחת במקום אחר, ונלחם באחד מגיבוריה של DC. גיבורי-העל שנענו לאתגר ונלחמו בחייזרים היו באטמן, סופרמן, וונדר וומן, פלאש (בארי אלן), גרין לנטרן (האל ג'ורדן), אקווהמן והצייד ממאדים. רובם הצליחו להביס את הלוחמים החייזרים אך אחד מהם התעלה מעל כולם ולכד את גיבורי-העל אחד אחרי השני. במהרה הבינו הגיבורים שעליהם להתאחד כדי להביס את התוקף. אחרי שהביסו את הפולשים החליטו הגיבורים להקים ארגון קבע שיקיים כוננות כנגד איומים בסדר גודל שכזה, ויעניק תשובה למקרים שצריכים את כוחם המשולב של הגיבורים. כך נוצרה ליגת הצדק.

JLA

מכירות הסדרה החלשות הביאו להחלטה להחיות מחדש את הקבוצה המקורית. ליגת צדק חדשה נוסדה בשנת 1996, במיני סדרה JLA: A Midsummer's Nightmare, שנכתבה על ידי מארק וייד ואוירה על ידי פביאן ניצ'זה. החל משנת 1997 החלה הרצה של סדרה חדשה, שנכתבה על ידי גראנט מוריסון ואויירה על ידי האוורד פורטר וג'ון דל. הסדרה, בניסיון לחזור למקורות, החזירה את שבעת חברי הצוות המקוריים והמרכזיים של הקבוצה: סופרמן, באטמן, וונדר-וומן, פלאש (וולי וסט), אקווהמן, גרין לנטרן (קייל ריינר) והצייד ממאדים. הוחלט על מפקדה חדשה לקבוצה - מגדל השמירה, שנמצא על הירח. מוריסון הציג את הרעיון לפיו ליגת הצדק למעשה מסמלת פנתיאון של אלים, כשלכל אחד דעה ואישיות משלה. בין יתר הגיבורים הופיעו גם החץ הירוק, ג'ייד, אורקל, סטיל, אשת המחר, אזטק, זוריאל, ביג ברדה, אנתיאוס ואיש הפלסטיק.
מאחר שהליגה החדשה הייתה מורכבת מגיבורי DC החזקים ביותר, מיקוד הסדרה השתנה והעלילות נסובו סביב משברים ואיומים לכדור הארץ, שדרשו את התייחסותם המיידית של חברי הליגה. ביניהם ניתן לכלול פלישה חייזרית, מכונת השמדה מהעתיד, ליגת אי-צדק (קבוצה נגדית של נבלי-על), איומים קוסמיים שונים ושכירי חרב שתייגו את כל חברי הליגה בנפרד. הגישה החדשה עבדה, והכותר הפך עד מהרה לסדרה הנמכרת ביותר של DC‏. החברה פרסמה מספר מיני סדרות של הקבוצה, בהן JLA: Classified מאת גראנט מוריסון ואד מקגינס, אולם רק סדרת בת אחת בשם Justice League Elite נכתבה בין השנים 2004–2005.

המשבר האינסופי

ב-2005, המיני סדרה Crisis of Conscience (חוברות JLA #115-119), שנכתבה על ידי ג'ף ג'ונס ואלן היינברג, הובילה להתפרקות ליגת הצדק של אמריקה. בסיפור, התמוטטות היחסים שהתחילה ב"משבר הזהות" של 2004, הגיעה לשיאה. חילוקי הדעות של חברי הקבוצה בקשר לזאטנה, חברת הקבוצה אשר ביכולתה לגרום לאנשים לשכוח את זכרונותיהם, מובילים לבסוף להתפרקות הקבוצה, הצייד ממאדים מנסה לבנות את הקבוצה מחדש. אדם המזוהה על ידי מערכת ההגנה של מגדל השמירה כאיש הפלדה, סופרמן, פורץ למגדל ומשמיד את המקום. באותו זמן מתגלה גם הקשר בין האירועים האחרונים ביקום DC: עלייתם של האומאקים, המלחמה הבין-גלקטית בין ראאן ותאנאגאר, הקמת החברה הסודית של נבלי-העל והמאבק של הספקטר בקסם (אירועי ארבע הסדרות המובילות למשבר האינסופי). מאוחר יותר, ב-Infinite Crisis #3, הסדרה הראשית המובילה את האירוע, התגלה שהפורץ הוא למעשה סופרבוי פריים. 
בתחילת המשבר האינסופי, ליגת הצדק התפרקו פעם נוספת, בחוברת מס. 125. אירועי החוברת מסתיימים באירוע "שנה מאוחר יותר", בו למעשה כל יקום DC מדלג בשנה לאחר סיום המשבר.

ההרצה המחודשת

בהרצה מחודשת שהחלה באוגוסט 2006, סופרמן, באטמן ו-וונדר וומן נפגשים במערת העטלף מתוך מטרה לאחד מחדש את הקבוצה, בחוברת Justice League of America #0 של הכותב בראד מלצר והמאייר אד בניס. הסדרה שרצה לאחר מכן הכילה את הגיבורים גרין לנטרן (האל ג'ורדן), הקנרית השחורה, החץ האדום (שותפו לשעבר של החץ הירוק), הטורנדו האדום, ויקסן, ברק שחור והוקגירל. תחילת הסדרה התמקדה בדמותו של הטורנדו האדום ועימתה את הליגה כנגד גרסה אינטליגנטית יותר של סולומון גרנדי והאנדרואיד AMAZO. לגרסה המחודשת של הקבוצה שתי מפקדות, "היכל הצדק" ו"הלוויין", המקושרות ביניהן באמצעות מכשיר טלפורטציה. הקנרית השחורה נבחרת ליו"ר שתי הקבוצות, ליגת הצדק וחברת הצדק של אמריקה, והם יוצאים למסע מפרך להציל את חברי לגיון גיבורי-העל שאבדו בזמן במהלך המשבר האינסופי.
החל מחוברת מס. 13 נוספה דמותו של פיירסטורם, וג'ון סטוארט החליף את האל ג'ורדן כגרין לנטרן בסדרת סיפורים כחלק מהספירה לאחור לקראת "המשבר האחרון". בשחר חתונתם של החץ הירוק והקנרית השחורה, לקס לות'ר מאגד קבוצת נבלי-על שתעצור את הליגה. עזיבתו של האל ג'ורדן לא התקבלה יפה בידי המעריצים, ודמותו הוחזרה לליגה בחוברת #19, אם כי עזבה בשנית בחוברת #31. הקבוצה סבלה אבידות כבדות עם מותם של הצייד ממאדים ושל באטמן, מה שגרם להאל ג'ורדן ולחץ הירוק להוביל קבוצה משלהם ולרדוף אחר האשמים במותו של צייד המאדים. חברי הקבוצה הנוכחית כללו את הקנרית השחורה, ג'ון סטוארט, פיירסטורם, זטאנה, דוקטור לייט, וויקסן, שלקחה על עצמה את מנהיגות הקבוצה.